
Европейският парламент,
–	като взе предвид многобройните си предишни резолюции относно Беларус от 2020 г. насам,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че след белязаните от измами президентски избори, произведени на 9 август 2020 г., режимът на Лукашенко систематично репресира политически активисти, гражданското общество, медиите, профсъюзите и дисиденти и техните защитници, както и че е задържал произволно десетки хиляди лица; 
Б.	като има предвид, че Лукашенко е обявил своята кандидатура за президентските избори през 2025 г. за седми мандат;
В.	като има предвид, че много от 1 350-те политически затворници в Беларус са изложени на животозастрашаващи условия и няколко от тях са починали в затвора;
1.	настоява беларуските органи незабавно и безусловно да освободят всички политически затворници и произволно задържани лица;
2.	изразява изключителна загриженост за положението на много политически затворници, включително Мария Колесникова, Сергей Тихановски, Николай Статкевич, Алес Беляцки, Максим Знак, Виктор Бабарико, Игор Лосик, Полина Шарендо-Панасюк, Павел Северинец, Александър Ярашук, Микита Залатару и Яна Пинчук, много от които са държани без връзка с околния свят в продължение на месеци или години, страдат от тежки здравословни проблеми, като например Мария Колесникова и Андрей Почобут, и са подложени на изолация, малтретиране и изтезания; 
3.	изразява съжаление, че беларуските политически затворници не са могли да се възползват от неотдавнашните усилия за освобождаване на политически затворници и западни граждани в Русия и Беларус; призовава за интензивни усилия за тяхното освобождаване;
4.	настоятелно призовава беларуските органи да спазват човешките права на задържаните лица, да предоставят информация за тяхното положение, да им осигурят необходимото медицинско лечение и да позволят на адвокати, членове на семействата и Международния комитет на Червения кръст достъп до тях; 
[bookmark: _GoBack]5.	отново призовава ЕС и неговите държави членки да подкрепят политическите затворници и техните семейства чрез: изискване при всяка възможност на тяхното незабавно освобождаване, призоваване на посланиците на режима с цел изискване на доказателства за тяхното състояние и местоположение, опростяване на процедурите за получаване на виза и временни документи за самоличност на напускащите Беларус лица, както и предоставяне на подкрепа за рехабилитация, практическа и финансова помощ;
6.	призовава ЕС и неговите държави членки да разширят и засилят санкциите срещу лица и образувания, отговорни за репресиите в Беларус;
7.	изразява тревога за „преследването в изгнание“, например злоупотребата със заповедите за арест на Интерпол с цел екстрадиция на политически опоненти от държави извън ЕС; призовава Сърбия да се въздържа от екстрадиция на беларуския журналист Андрей Гньот и призовава ЕС и държавите членки да следят неговия случай; изразява тревога за 300 000-те граждани на Беларус, които са били принудени да напуснат Беларус от 2020 г. насам и са подложени на политическо преследване в чужбина;  
8.	призовава ЕС и неговите държави членки да работят заедно с цел търсене на отговорност на режима на Лукашенко за неговите престъпления, както и да прилагат принципа на универсална юрисдикция; 
9.	възлага на своя председател да предаде настоящата резолюция на ЗП/ВП, Съвета, Комисията, правителствата и парламентите на държавите членки, както и на Република Сърбия, на Европейския съд по правата на човека, на Организацията за сигурност и сътрудничество в Европа, както и на представителите на беларуските демократични сили и на фактическите органи на Република Беларус. 

